Diari Oficial de la Generalitat Valenciana


Sumari del DOGV 5317, del 03-08-2006 (2006/8005)

RESOLUCIÓ de 13 de juny de 2006, del conseller d'Empresa, Universitat i Ciència, per la qual es crea la Comissió de Valoració Documental de la Conselleria d'Empresa, Universitat i Ciència.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5317

Data del DOGV
:   03-08-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/8005


Data del document
:   13-06-2006

Organisme emissor
:   Conselleria d'Empresa, Universitat i Ciència

Tipus de document
:   Resolució

Descriptors 

:   * Conselleria Empresa, Universitat i Ciència
    * arxiu
    * tractament de la informació
    * legislació

RESOLUCIÓ de 13 de juny de 2006, del conseller d'Empresa, Universitat i Ciència, per la qual es crea la Comissió de Valoració Documental de la Conselleria d'Empresa, Universitat i Ciència. [2006/8005]  
La Llei 4/1998, d'11 de juny, de la Generalitat, de Patrimoni Cultural Valencià, crea en el seu article 85 la Junta Qualificadora de Documents Administratius. Segons la llei correspon a esta l'estudi i el dictamen de les qüestions relatives a la qualificació, utilització, integració en els arxius, exclusió d'estos i inutilitat administrativa dels documents.  
Amb posterioritat, i continuant en el rang legal, la Llei 3/2005, de 15 de juny, de la Generalitat, d'Arxius, determina les directrius bàsiques quant a naturalesa, composició i funcions de la Junta Qualificadora de Documents Administratius. Precisament entre les seues funcions destaca l'estudi de les taules de valoració documental que es presenten per a emetre el corresponent dictamen preceptiu i vinculant, on es propose la conservació permanent de la documentació i el seu ingrés en els arxius històrics, o bé la seua eliminació per la seua inutilitat administrativa i cultural. El mateix article 11 de la Llei d'Arxius establix que es podran crear les comissions de valoració documental que es consideren necessàries per a l'elaboració de les taules de valoració documental.  
Les previsions legals anteriors han sigut desplegades pel Decret 189/2005, de 2 de desembre, del Consell de la Generalitat, pel qual es regula la Junta Qualificadora de Documents Administratius i el procediment de valoració, conservació i eliminació del patrimoni documental dels arxius públics. En el capítol III, relatiu a la valoració de la documentació i concretament en el seu article 13 s'establix que els diferents departaments de l'administració de la Generalitat crearan les seues comissions de valoració documental per a elaborar les propostes de les taules de valoració documental dels documents i les sèries documentals generades per les unitats administratives pròpies, de les entitats de dret públic amb personalitat jurídica pròpia que en depenen, de les persones juridicoprivades vinculades a estos en el capital o dotació de les quals participe majoritàriament la Generalitat, i de les persones privades, físiques o jurídiques, gestores de servicis públics de competència d'aquells en allò relacionat amb els dits servicis.  
Vistos els antecedents exposats, es fa necessària la creació de la Comissió de Valoració Documental de la Conselleria d'Empresa, Universitat i Ciència, acomplint així els mandats normatius en els termes que es recullen en la present resolució:  
Primer  
Es crea la Comissió de Valoració Documental de la Conselleria d'Empresa, Universitat i Ciència, com a òrgan col·legiat de caràcter tècnic la funció del qual és l'elaboració de les propostes de taules de valoració documental referents als documents i sèries documentals generades per les unitats administratives corresponents, per a presentar-les a la Junta Qualificadora de Documents Administratius.  
La Comissió de Valoració Documental-CEUC elaborarà les propostes de les taules de valoració documental de les sèries documentals generades per les unitats administratives de la mateixa Conselleria, de les entitats de dret públic amb personalitat jurídica pròpia dependents d'aquella, de les persones juridicoprivades vinculades a esta en el capital o dotació de les quals participe majoritàriament la Generalitat i de les persones privades, físiques o jurídiques, gestores de servicis públics de competència de la Conselleria d'Empresa, Universitat i Ciència, en allò relacionat amb els dits servicis.   
L'elaboració de les propostes de taules de valoració documental la realitzarà la Comissió de Valoració Documental a iniciativa pròpia o a petició dels òrgans responsables de les sèries documentals. La realització dels expedients de les propostes de taules de valoració s'executarà en les unitats administratives amb la col·laboració del tècnic arxiver. No podrà accedir al corresponent arxiu cap sèrie documental de la qual prèviament no s'haja aprovat la corresponent proposada taula de valoració documental. Es qualificarà i valorarà només la documentació original i correspondrà presentar l'oportuna proposta a l'òrgan que conserve la documentació original.   
Segon  
La Comissió de Valoració Documental-CEUC estarà formada per:  
a) Presidència: el titular de la Secretaria General Administrativa.  
b) Vicepresidència: el titular del Servei de Gestió Administrativa al qual està adscrit directament l'Arxiu Central de la Conselleria.  
c) Secretaria: el tècnic responsable de l'Arxiu Central de la Conselleria d'Empresa, Universitat i Ciència, adscrit a la Secció d'Assumptes Generals.  
d) El cap de l'Àrea Jurídica de la Conselleria d'Empresa, Universitat i Ciència.  
e) El titular del Servei d'Organització, Coordinació i Informació.  
Els membres de la Comissió podran delegar la seua representació i vot.   
La Comissió de Valoració Documental, quan l'assumpte així ho exigisca, podrà convocar representants d'altres òrgans i d'ens públics i privats adscrits o dependents de la Conselleria d'Empresa, Universitat i Ciència, amb veu i sense vot. En estos casos, l'assistència serà obligatòria.  
Així mateix, la Comissió de Valoració Documental podrà requerir l'assessorament que considere necessari per a la millor realització de les seues funcions.  
València, 13 de juny de 2006.  
El conseller d'Empresa, Universitat i Ciència:   
JUSTO NIETO NIETO